CELEX: 32018D1920
Language: hu
Date: 2018-12-04 00:00:00
Title: A Tanács (EU) 2018/1920 végrehajtási határozata (2018. december 4.) a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2010/99/EU végrehajtási határozat módosításáról

7.12.2018   
               
               
                  HU
               
               
                  Az Európai Unió Hivatalos Lapja
               
               
                  L 311/34
               
            
         A TANÁCS (EU) 2018/1920 VÉGREHAJTÁSI HATÁROZATA
         (2018. december 4.)
         a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2010/99/EU végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A Tanács 2006. május 15-én a 2006/388/EK határozat (2) útján felhatalmazta Litvániát arra, hogy a 77/388/EGK irányelv (3) 21. cikkében foglaltaktól eltérő intézkedést alkalmazva bizonyos esetekben azt az adóalanyt jelölje meg a hozzáadottérték-adó (héa) megfizetésére kötelezett személyként, aki vagy amely a termékeket átveszi vagy a szolgáltatást igénybe veszi.
                  
               
                     (2)
                  
                  
                     Litvánia a 2006/112/EK irányelv 193. cikkétől eltérve a 2010/99/EU tanácsi végrehajtási határozat (4) útján felhatalmazást kapott arra, hogy 2012. december 31-ig különös intézkedést alkalmazzon, annak érdekében, hogy továbbra is azt az adóalanyt jelölje meg a héa megfizetésére kötelezett személyként, aki vagy amely a következő termékek átvevője és szolgáltatások igénybevevője: fizetésképtelenségi eljárás vagy bírósági felügyelet melletti szerkezetátalakítási eljárás alatt álló adóalany által végzett termékértékesítés és szolgáltatásnyújtás, valamint faértékesítés (a továbbiakban: a különös intézkedés). A különös intézkedés alkalmazására való felhatalmazás időbeli hatályát később a 2012/704/EU tanácsi végrehajtási határozat (5)2015. december 31-ig, az (EU) 2015/2395 tanácsi végrehajtási határozat (6) pedig 2018. december 31-ig meghosszabbította.
                  
               
                     (3)
                  
                  
                     A Bizottságnál 2018. április 27-én iktatott levelében Litvánia felhatalmazást kért arra, hogy továbbra is alkalmazhassa a különös intézkedést. A Bizottságnál 2018. július 23-án iktatott levelében Litvánia a 2010/99/EU végrehajtási határozat 2. cikkének harmadik bekezdésében előírtaknak megfelelően jelentést nyújtott be a különös intézkedés alkalmazásáról.
                  
               
                     (4)
                  
                  
                     A 2006/112/EK irányelv 395. cikke (2) bekezdése második albekezdésével összhangban a Bizottság 2018. augusztus 16-án kelt levelében tájékoztatta Litvánia kérelméről a többi tagállamot, Spanyolország és Ciprus kivételével, amelyeket 2018. augusztus 17-én kelt levelében tájékoztatott. A Bizottság 2018. augusztus 20-án kelt levelében értesítette Litvániát arról, hogy a kérelem elbírálásához általa szükségesnek tartott minden információ rendelkezésére áll.
                  
               
                     (5)
                  
                  
                     A fizetésképtelenségi eljárás vagy szerkezetátalakítási eljárás alatt álló adóalanyok pénzügyi nehézségek miatt gyakran nem tudják megfizetni a termékértékesítéseikre és szolgáltatásnyújtásaikra felszámított héát. Emellett Litvánia problémákkal küzd a faáruk piacán a piac és az érintett vállalkozások jellege miatt. A piacot helyi – főként viszonteladással és közvetítéssel foglalkozó – kisvállalkozások uralják, amelyek ellenőrzése nehézséget jelent az adóhatóságok számára. Az adócsalás legáltalánosabb formája az, hogy a vállalkozás kiszámlázza az értékesítést vagy a szolgáltatásnyújtást, majd – miután a vevő vagy a szolgáltatás igénybevevője számára adólevonásra jogosító érvényes számlát állított ki – az adó megfizetése nélkül eltűnik. Litvánia szerint ez a különös intézkedés alkalmazását megalapozó helyzet nem változott. A litván adóhatóságok által a különös intézkedés alkalmazására vonatkozóan végzett vizsgálatokból és elemzésből az derült ki, hogy az intézkedés hatékony eszköze a fizetésképtelenségi eljárás vagy szerkezetátalakítási eljárás alatt álló adóalanyokkal és a faértékesítési ügyletekkel összefüggő héacsalás megelőzésének.
                  
               
                     (6)
                  
                  
                     Ezért indokolt felhatalmazni Litvániát arra, hogy egy további korlátozott időszak során, 2021. december 31-ig alkalmazza a különös intézkedést.
                  
               
                     (7)
                  
                  
                     Az eltérések engedélyezése általában korlátozott időszakra szól annak érdekében, hogy fel lehessen mérni, hogy a különös intézkedések megfelelőek és eredményesek-e. Az eltérések időt biztosítanak a tagállamoknak az adott probléma kezelését célzó egyéb hagyományos intézkedések bevezetésére a különös intézkedések időbeli hatályának lejártáig, szükségtelenné téve ezáltal az eltérés meghosszabbítását. A fordított adózási mechanizmus alkalmazását lehetővé tévő eltérés csak kivételesen, meghatározott területeken, ahol a csalás felmerül engedélyezhető, végső eszközként. Litvániának ezért a különös intézkedés időbeli hatályának lejártáig egyéb hagyományos intézkedéseket kell végrehajtania a fizetésképtelenségi vagy szerkezetátalakítási eljárás alatt álló adóalanyok által valamint a faértékesítések kapcsán a termékértékesítések és a szolgáltatásnyújtások tekintetében elkövetett héacsalások további elterjedésének visszaszorítása és megelőzése érdekében, így várhatóan nem lesz szüksége többé arra, hogy az említett termékértékesítések és szolgáltatásnyújtások tekintetében eltérjen a 2006/112/EK irányelv 193. cikkétől.
                  
               
                     (8)
                  
                  
                     A különös intézkedésnek nem lesz kedvezőtlen hatása az Unió héából származó saját forrásaira.
                  
               
                     (9)
                  
                  
                     A 2010/99/EU végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2010/99/EU végrehajtási határozat 2. cikkének második bekezdése helyébe a következő szöveg lép:
            
               „Ezt a határozatot 2021. december 31-ig kell alkalmazni.”
            
         
         
            2. cikk
            Ez a határozat a róla szóló értesítés napján lép hatályba.
            Ezt a határozatot 2019. január 1-jétől kell alkalmazni.
         
         
            3. cikk
            Ennek a határozatnak a Litván Köztársaság a címzettje.
         
         
            Kelt Brüsszelben, 2018. december 4-én.
            
               
                  a Tanács részéről
               
               
                  az elnök
               
               H. LÖGER
            
         
         
            (1)  HL L 347., 2006.12.11., 1. o.
         
         
            (2)  A Tanács 2006/388/EK határozata (2006. május 15.) a tagállamok forgalmi adóra vonatkozó jogszabályainak összehangolásáról szóló 77/388/EGK hatodik irányelv 21. cikkétől eltérő intézkedés alkalmazásának a Litván Köztársaság részére történő engedélyezéséről (HL L 150., 2006.6.3., 13. o.).
         
            (3)  A Tanács 77/388/EGK hatodik irányelve (1977. május 17.) a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás (HL L 145., 1977.6.13., 1. o.).
         
            (4)  A Tanács 2010/99/EU végrehajtási határozata (2010. február 16.) a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról (HL L 45., 2010.2.20., 10. o.).
         
            (5)  A Tanács 2012/704/EU végrehajtási határozata (2012. november 13.) a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2010/99/EU végrehajtási határozat módosításáról (HL L 319., 2012.11.16., 7. o.).
         
            (6)  A Tanács (EU) 2015/2395 végrehajtási határozata (2015. december 10.) a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2010/99/EU végrehajtási határozat módosításáról (HL L 332., 2015.12.18., 140. o.).